**Az előterjesztést megtárgyalta:**

* Gazdasági és Városstratégiai Bizottság

**A határozati javaslatot törvényességi**

**szempontból megvizsgáltam:**

**(: Dr. Károlyi Ákos :)**

**jegyzői feladatokat ellátó aljegyző**

**ELŐTERJESZTÉS**

**Szombathely Megyei Jogú Város Közgyűlésének**

**2015. június 18-ai ülésére**

**Javaslat az „Új Városliget építése Szombathelyen” projekt eredményeinek fenntartásával kapcsolatos döntések meghozatalára**

Szombathely Megyei Jogú Város Önkormányzata a Nyugat-dunántúli Operatív Program keretében, a 2013. november 15-én kelt Támogatási Szerződés alapján, az Integrált Városfejlesztési Stratégia III. ütemeként valósítja meg az „Új Városliget építése Szombathelyen” című projektet. A projekt konzorciumi együttműködésben valósul meg a következő partnerek részvételével:

* Agora Szombathelyi Kulturális Központ
* Gastro-B Kft.
* Halmill Kft.
* Savaria Városfejlesztési Nonprofit Kft.
* Szombathelyi Sportközpont és Sportiskola Nonprofit Kft.

Az európai uniós támogatási szabályoknak megfelelően a támogatási szerződés rögzíti, hogy a projekt részeként megvalósult fejlesztések tekintetében az önkormányzatot és partnereit 5 éves fenntartási kötelezettség terheli. Ennek keretében a létrehozott vagyon az 5 éves fenntartási kötelezettséget lezáró jelentés támogató általi elfogadásáig kizárólag a támogató előzetes jóváhagyásával és a foglalkoztatási, szolgáltatási és egyéb kötelezettségek átvállalásával, átruházásával idegeníthető el, adható bérbe, terhelhető meg.

A Savaria Városfejlesztési Nonprofit Kft. - mint a projekt előkészítő és projektmenedzsment szervezete, tervezője és műszaki ellenőre – illetve a Polgármesteri Hivatal elkészítette javaslatát a Csónakázó-tó környezetében megvalósuló projekteredmények további üzemeltetésére vonatkozóan. A javaslat lényege, hogy a létrejött projekteredmények a meglévő üzemeltetési szerződésekbe - azok tárgya szerint - kerüljenek beemelésre az alábbiak szerint.

* A Szombathelyi Parkfenntartó és Temetkezési Kft. és az önkormányzat közötti vállalkozási szerződés tárgya a város tulajdonában álló zöldfelületi rendszerek fenntartása, továbbá a zöldfelület és sétányok területén a köztisztasági feladatok ellátása, valamint e feladatokhoz kapcsolódó egyéb szolgáltatások végzése és a város tulajdonában álló temetők fenntartása és üzemeltetése. A szerződésbe az alábbi projekteredmények kerülnek beemelésre:
* Tó körüli sétány megújult zöldfelülete és a létrejött új rekreációs infrastruktúra elemek (rámpa, padok, áteresz, napozó- és horgászstégek, kis-tónál horgászállások, áteresznél kialakított vizes játszóhely és ivókút)
* A szigeten megújult zöldfelületek
* A SZOVA Zrt. és az önkormányzat közötti vállalkozási szerződés tárgya a közlekedési területek fenntartását tartalmazó munkák elvégzése Szombathely város közigazgatási területén. A szerződésbe az alábbi projekteredmények kerülnek beemelésre:
* Szigetre vezető új híd
* Szigetre vezető út és parkoló
* Emlékmű környezetében parkoló
* Bartók Béla-Kenderesi úti csomópontban kialakított parkoló
* A SZOVA Zrt. és az önkormányzat közötti, rendszeres köztisztasági feladatok, valamint egyéb városgazdálkodási szolgáltatások végzésére Szombathely város közigazgatási területén tárgyú vállalkozási szerződés értelmében a Csónakázó-tó teljes területén a SZOVA Zrt. látja el a hulladékgyűjtő edények ürítését, a hulladék szállítását, a víz felületén a hulladék gyűjtését és szállítását.

Jelenleg önkormányzatunknak még nincsen tapasztalata arra vonatkozóan, hogy a megújult Csónakázó tó fenntartása, üzemeltetése milyen költségekkel fog járni. Erre vonatkozóan a SZOMPARK Kft. és a SZOVA Zrt. nyári működtetési tapasztalati alapján fogok a szeptemberi közgyűlésen javaslatot előterjeszteni.

A projekt kiemelt helyszíne a Csónakázó-tó környezete, ahol az önkormányzat és a Gastro-B Kft. több különálló, de egymáshoz szorosan kapcsolódó fejlesztést hajtott végre. Tekintettel arra, hogy a Gastro-B Kft. az önkormányzat ingatlanán végezte a beruházást, valamint hogy a két érintett konzorciumi partner projektelemei egy épületen belül találhatóak, az önkormányzat és a Gastro-B Kft. 2013. október 24-én Ráépítési és földhasználati szerződést kötött egymással, amelyet 2014. június 25-én módosítottak. A megállapodás rögzíti, hogy a Gastro-B Kft. kötelezettsége 2015. július 1-jét követően a megépítésre kerülő vitorlás- és csónakkikötő üzemeltetése, nyilvános mellékhelyiség tisztántartása, a vízi látványelemek karbantartása, működtetése. Az üzemeltetéssel kapcsolatos feladatok részletes meghatározása céljából az önkormányzat és a Gastro-B Kft. üzemeltetési szerződést köt egymással, amelynek tervezete jelen előterjesztés mellékletét képezi.

Az üzemeltetési szerződés részét képezi a csónakkölcsönzés díjszabásának megállapítása is, amely alapján a kölcsönzési díjak megegyeznek a fejlesztési állapotot megelőző időszak díjszabásával.

Továbbá tájékoztatom a Tisztelt Közgyűlést, hogy:

* A magánerős beruházások eredményeképpen létrejött projekteredményeket a jövőben a magánerős beruházók fogják üzemeltetni.
* A Csónakázó-tó körül és a szigeten kialakított új közvilágítás a város meglévő közvilágítási rendszeréhez csatlakozik, így azt a város meglévő közvilágítási hálózatával megegyező módon az E.ON Zrt. üzemelteti, díját az önkormányzat beépített teljesítményalapon és közvilágítási tarifával fizeti.
* A megújult Mesevár Óvoda a korábbi állapotnak megfelelően önálló jogi személyiségként működik, pénzügyi-gazdasági adminisztratív feladatait a GAMESZ látja el, az önkormányzattal és az óvodával kötött megállapodások alapján.
* A SZOVA Zrt. és az önkormányzat közötti, rendszeres köztisztasági feladatok, valamint egyéb városgazdálkodási szolgáltatások végzésére Szombathely város közigazgatási területén tárgyú vállalkozási szerződés értelmében a Csónakázó-tó teljes területén a SZOVA Zrt. látja el a hulladékgyűjtő edények ürítését, a hulladék szállítását, a víz felületén a hulladék gyűjtését és szállítását.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2015. június „ ”

**/: Dr. Puskás Tivadar :/**

HATÁROZATI JAVASLAT

**…/2015. (VI.18.) Kgy. számú határozat**

Szombathely Megyei Jogú Város Közgyűlése a Javaslat az „Új Városliget építése Szombathelyen” projekt eredményeinek fenntartásával kapcsolatos döntések meghozatalára című előterjesztést megtárgyalta, és a következő döntéseket hozta:

1. A Közgyűlés felkéri a Polgármestert, hogy a Szombathelyi Parkfenntartó és Temetkezési Kft. és az önkormányzat közötti vállalkozási szerződésbe az alábbi projekteredmények üzemeltetési feladatainak ellátását emelje be:

* tó körüli sétány megújult zöldfelülete és a létrejött új rekreációs infrastruktúra elemek (rámpa, padok, áteresz, napozó- és horgászstégek, kis-tónál horgászállások, áteresznél kialakított vizes játszóhely és ivókút);
* a szigeten megújult zöldfelületek.

1. A Közgyűlés felkéri a Polgármestert, hogy a SZOVA Zrt. és az önkormányzat közötti vállalkozási szerződésbe az alábbi projekteredmények üzemeltetési feladatainak ellátását emelje be:

* szigetre vezető új híd;
* szigetre vezető út és parkoló;
* emlékmű környezetében parkoló;
* Bartók Béla-Kenderesi úti csomópontban kialakított parkoló.

1. A Közgyűlés felkéri Szombathelyi Parkfenntartó és Temetkezési Kft-t, illetve a SZOVA Zrt-t hogy az 1. - 2. határozati pontokban meghatározottak szerint tegyenek javaslatot a Csónakázó tó üzemeltetési feladatellátás műszaki tartalmára és költségvetésére vonatkozóan.
2. A Közgyűlés az előterjesztés melléklete szerinti tartalommal jóváhagyja a Gastro-B Kft-vel kötendő üzemeltetési szerződést, és felhatalmazza a polgármestert annak aláírására.

**Felelősök:** Dr. Puskás Tivadar, polgármester

Molnár Miklós alpolgármester

Illés Károly, alpolgármester

Dr. Károlyi Ákos, jegyzői feladatokat ellátó aljegyző

(A végrehajtás előkészítéséért:

Lakézi Gábor, a Városüzemeltetési Osztály vezetője

Stéger Gábor, Közgazdasági és Adó Osztály vezetője)

**Határidő:** 1. pont: szeptemberi közgyűlés

2. pont: szeptemberi közgyűlés

3. pont: szeptemberi közgyűlés

4. pont: azonnal